b'\n_START_ARTICLE_\nComitatul F\xc4\x83g\xc4\x83ra\xc8\x99\n_START_SECTION_\nGeografie\n_START_PARAGRAPH_\nComitatul F\xc4\x83g\xc4\x83ra\xc8\x99 se \xc3\xaenvecina la vest cu Comitatul Sibiu (Szeben), la nord cu Comitatul T\xc3\xa2rnava Mare (Nagy-K\xc3\xbck\xc3\xbcll\xc5\x91) \xc8\x99i la est cu Comitatul Bra\xc8\x99ov (Brass\xc3\xb3). \xc3\x8en partea de sud, acest comitat forma grani\xc8\x9ba \xc3\xaentre Regatul Ungariei \xc8\x99i Regatul Rom\xc3\xa2niei. R\xc3\xa2ul Olt forma o mare parte din grani\xc8\x9ba nordic\xc4\x83 a comitatului. Mun\xc8\x9bii Carpa\xc8\x9bi formau limita sudic\xc4\x83 a comitatului. Suprafa\xc8\x9ba comitatului \xc3\xaen 1910 era de 2.433 km\xc2\xb2, incluz\xc3\xa2nd suprafe\xc8\x9bele de ap\xc4\x83.\n_START_SECTION_\nIstorie\n_START_PARAGRAPH_\n\xc8\x9aara F\xc4\x83g\xc4\x83ra\xc8\x99ului a fost o unitate administrativ\xc4\x83 a Regatului Ungariei \xc3\xaenc\xc4\x83 din secolul al XV-lea. Dup\xc4\x83 1691 regiunea a f\xc4\x83cut parte din fundus regius, teritoriu organizat ca zon\xc4\x83 de frontier\xc4\x83 imperial\xc4\x83. Comitatul F\xc4\x83g\xc4\x83ra\xc8\x99 a fost \xc3\xaenfiin\xc8\x9bat \xc3\xaen 1876, c\xc3\xa2nd structura administrativ\xc4\x83 a Transilvaniei a fost schimbat\xc4\x83. Cu aceast\xc4\x83 ocazie s-au desfiin\xc8\x9bat \xc8\x9binuturile imperiale gr\xc4\x83nicere\xc8\x99ti \xc8\x99i autonomiile sa\xc8\x99ilor \xc8\x99i secuilor. \xc3\x8en 1918, urmat\xc4\x83 fiind de confirmarea Tratatului de la Trianon din 1920, comitatul, al\xc4\x83turi de \xc3\xaentreaga Transilvanie istoric\xc4\x83, a devenit parte a Rom\xc3\xa2niei._NEWLINE_Dup\xc4\x83 Unirea Transilvaniei cu Rom\xc3\xa2nia, teritoriul acestui comitat a fost inclus \xc3\xaen jude\xc8\x9bul F\xc4\x83g\xc4\x83ra\xc8\x99. Teritoriul Comitatului F\xc4\x83g\xc4\x83ra\xc8\x99 se reg\xc4\x83se\xc8\x99te azi \xc3\xaen jude\xc8\x9bele Bra\xc8\x99ov \xc8\x99i Sibiu (partea de vest) din centrul Rom\xc3\xa2niei.'